Þingræður haldnar á Alþingi Íslendinga



Hinn 23. september 1985 var gefið út svofellt bréf: "Handhafar valds forseta Íslands samkvæmt 8. gr. stjórnarskrárinnar, forsætisráðherra, forseti sameinaðs Alþingis og forseti Hæstaréttar, gjöra kunnugt: Vér höfum ákveðið, samkvæmt tillögu forsætisráðherra, að Alþingi skuli koma saman til fundar fimmtudaginn 10. október 1985. Um leið og vér birtum þetta er öllum sem setu eiga á Alþingi boðið að koma nefndan dag til Reykjavíkur og verður þá Alþingi sett að lokinni guðsþjónustu í Dómkirkjunni sem hefst kl. 13.30. Gjört í Reykjavík, 23. september 1985. Steingrímur Hermannsson. Þorv. Garðar Kristjánsson. Magnús Þ. Torfason. Steingrímur Hermannsson. Bréf handhafa valds forseta Íslands um að Alþingi skuli koma saman til fundar fimmtudaginn 10. október 1985." Samkvæmt bréfi því, sem ég nú hef lesið, lýsi ég yfir því að Alþingi Íslendinga er sett. Bið ég yður að rísa úr sætum og minnast ættjarðarinnar.  [Þingheimur stóð upp og forsætisráðherra, Steingrímur Hermannsson, mælti: "Heill forseta vorum og fósturjörð. Ísland lifi." Þingmenn tóku undir þessi orð með ferföldu húrrahrópi.]  Samkvæmt 1. gr. þingskapa ber nú aldursforseta að stjórna fundi þar til kosning forseta sameinaðs Alþingis hefur farið fram og bið ég aldursforseta, Stefán Valgeirsson, 3. þm. Norðurl. e., að ganga til forsetastóls.



Ég býð hv. alþm. og starfsfólk Alþingis velkomið til starfa. Þá verður minnst látins fyrrv. alþingismanns. Axel Jónsson fyrrverandi alþingismaður andaðist laugardaginn 30. ágúst, 63 ára. Axel Jónsson var fæddur í Reykjavík 8. júní 1922. Foreldrar hans voru Jón klæðskeri þar Björnsson bónda í Núpsdalstungu í Miðfirði Jónssonar og Lára Þórhannesdóttir bónda á Glæsivöllum og síðar á Melum í Miðdölum Gíslasonar. Um fermingaraldur fluttist Axel með móður sinni að Hvítanesi í Kjós. Veturinn 1937-1938 stundaði hann gagnfræðanám í Reykjavík. Rúmlega tvítugur að aldri reisti hann nýbýlið Fell í landi Blönduholts í Kjós og stundaði jafnframt bifreiðaakstur. Árið 1953 flyst hann til Kópavogs og er sundlaugavörður í Reykjavík til 1959 og síðan forstjóri Sundlauganna til 1961. Árin 1962-1968 er hann fulltrúi framkvæmdastjóra Sjálfstæðisflokksins, síðan fulltrúi hjá Almannavörnum ríkisins 1968-1971 og loks framkvæmdastjóri Sambands sveitarfélaga í Reykjaneskjördæmi 1971-1978. Axel Jónsson var löngum áhugamaður um félagsmál og þjóðmál og valinn til margs konar forustustarfa. Hann var formaður Ungmennafélagsins Drengs í Kjós 1946-1949, formaður Ungmennasambands Kjalarnesþings 1950-1956, í stjórn Ungmennafélags Íslands 1955-1957, í stjórn Íþróttasambands Íslands 1959-1964 og formaður Æskulýðssambands Íslands 1959-1960. Hann var kosinn í áfengismálanefnd 1964 og í stjórn atvinnuleysistryggingasjóðs 1974-1978. Hann var í bæjarstjórn Kópavogskaupstaðar 1962-1982, sat lengi í bæjarráði og var forseti bæjarstjórnar 1976-1977. Í alþingiskosningunum 1963 var hann kjörinn varaþingmaður Sjálfstæðisflokksins í Reykjaneskjördæmi og átti sæti á öllum þingum til 1978, oft sem varaþingmaður en hlaut fast sæti á Alþingi 1965-1967 og 1969-1971 vegna fráfalls kjörinna þingmanna og var að síðustu landskjörinn alþm. 1974-1978. Alls átti hann sæti á 16 þingum. Axel Jónsson stundaði íþróttir á unglingsárum og tamdi sér í góðum félagsskap drenglyndi í viðskiptum í hvívetna. Hann var ósérhlífinn og samvinnuþýður og ávann sér traust með störfum sínum. Árum saman vann hann að bæjarmálum í Kópavogi og átti bæjarfélagið farsælan og ötulan liðsmann í forustusveit þar sem hann var. Flokki sínum vann hann af alhug, stefnufastur, gætinn og hófsamur. Hátt í tvo áratugi átti hann við heilsubrest að stríða, en hélt áfram störfum svo lengi sem auðið var. Síðustu æviárin hlaut hann þó að draga sig í nokkurt hlé. Ég vil biðja þingheim að minnast Axels Jónssonar með því að rísa úr sætum. - 
            



Borist hefur svohljóðandi bréf: "Reykjavík, 10. okt. 1985. Þar sem Karvel Pálmason, 3. þm. Vestf., getur ekki sótt þingfundi á næstunni vegna veikinda leyfi ég mér með skírskotun til 130. gr. laga um kosningar til Alþingis að óska þess að 1. varamaður Alþfl. í Vestfjarðakjördæmi, Sighvatur Björgvinsson framkvæmdastjóri, taki sæti á Alþingi í forföllum hans." Sighvatur Björgvinsson hefur áður tekið sæti á Alþingi á þessu kjörtímabili og býð ég hann velkominn til starfa. Annað bréf hefur borist: "Reykjavík, 13. okt. 1985. Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að 1. varamaður landskjörinna þm. Alþfl., Magnús H. Magnússon símstöðvarstjóri, taki sæti á Alþingi í fjarveru minni. Eiður Guðnason, 5. landsk. þm." Magnús H. Magnússon hefur einnig tekið sæti á Alþingi á þessu kjörtímabili og býð ég hann velkominn til starfa.



Þorv. Garðar Kristjánsson er rétt kjörinn forseti Sþ. Óska ég honum velfarnaðar í störfum og bið hann að koma til að taka hér við fundarstjórn.



Ég þakka hv. alþm. fyrir það traust sem þeir hafa sýnt mér með því að endurkjósa mig forseta sameinaðs Alþingis. Ég vænti þess að áfram megi halda sú góða og ánægjulega samvinna sem hefur verið milli mín og hv. þm.